
Zöld ág, zöld levelecske... Festett és faragott fa templomberendezések a XVI. századi Erdélyben. A gogánváraljai és az ádámosi kazettás mennyezet

Dolgozatomban a XVI. század első feléből származó erdélyi kazettás mennyezetekkel és társemlékeikkel foglalkozom. Ezek díszítményeik jellege alapján alapvetően két csoportba sorolhatóak. Az első csoport központi emléke a címerei alapján 1516–1519 közé datált gogánváraljai kazettás mennyezet. Ebbe a csoportba sorolhatóak még a homoródszentpéteri karzatmellvédből megmaradt deszkák (valószínűleg az 1520-as évekből), valamint az ádámosi és a gogánváraljai stallumok baldachinján megjelenő kifestés.
A másik csoport kulcsemléke az 1526-os évszámos ádámosi kazettás mennyezet. Ide tartozik még az 1524-es dátumos nagybaromlaki hétüléses stallum, valamint a néhány éve Mihály Ferenc restaurátor által megtalált négy nagy méretű festett tábla, amelyek szerintem egy szétbontott stallum maradványai (megtalálójuk szerint viszont kazettás mennyezet mezői). Az ide sorolható berendezéseken jóval több a reneszánsz motívum, mint a gogánváraljai csoportba tartozó darabokon.
Dolgozatomban amellett érvelek, hogy a fennebb leírt festett emlékek előképei nem a teljesen elpusztult és egy kivétellel – a budai mennyezetekről képet alkothatunk a mintájukra készült Kutná Hora-i mennyezet alapján – csupán homályos leírásokból ismert királyi, főúri és főpapi palotákban egykoron álló kazettás mennyezetek, amint azt a korábbi szakirodalom állította. Ezekhez az emlékekhez ugyanis egyáltalán nem hasonlítanak az erdélyi mennyezetek. Ezzel szemben a Kis- és Nagy-Lengyelországban, valamint Sziléziában a mai napig meglévő festett mennyezetek nagyon is jó párhuzamok az erdélyiekhez. A gogánváraljai mennyezet a kozyi hajó-, a grębieńi hajó-, a krużlowai hajó-, valamint a libuszai templom teljes terét lefedő mennyezetekkel kapcsolható össze; míg az ádámosi leginkább a grębieńi szentély és a chechłoi szentély mennyezeteihez hasonlít. A nagybaromlaki stallum egyes tábláit idézik fel a pniowiei mennyezet rozettás táblái.



